Horrida præteritis mater Germania sêclis,
ignorata Heliconi, & rarò cognita Musis,
aspera sylvarum tenebris, gregibusq; ferarum
plena cruentarum, rigidis inculta colonis,
excoriata quibus præstabat bellua amictum,
& Ceres optatas epulas, sitientibus amnis
sufficiebat aquas, sibi nîl cupientibus ultrà,
quàm premere imperio varios crudeliter hostes;
temporis anfractu quo non exculta nitore est?
Est ea facta biceps Parnassus: ea alma Sororum
facta novensilium sedes, & regia Phœbi,
blanda Oratorum nutrix, & patria Vatum,
Eusebies, Themidos Mystas, cœtusque Medentum,
Artificum turmas, (metuat quos Dædalus ipse,
Architasve Tarentinus, celebrisve Lysippus,)
amplexata, fovens, & multo munere mulcens.